CELEX: 32021D2136
Language: el
Date: 2021-12-02 00:00:00
Title: Απόφαση (ΚΕΠΠΑ) 2021/2136 του Συμβουλίου της 2ας Δεκεμβρίου 2021 σχετικά με μέτρο συνδρομής στο πλαίσιο του Ευρωπαϊκού Μηχανισμού για την Ειρήνη προς στήριξη των ενόπλων δυνάμεων της Δημοκρατίας της Μολδαβίας

3.12.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 432/63
               
            
         ΑΠΟΦΑΣΗ (ΚΕΠΠΑ) 2021/2136 ΤΟΥ ΣΥΜΒΟΥΛΙΟΥ
         της 2ας Δεκεμβρίου 2021
         σχετικά με μέτρο συνδρομής στο πλαίσιο του Ευρωπαϊκού Μηχανισμού για την Ειρήνη προς στήριξη των ενόπλων δυνάμεων της Δημοκρατίας της Μολδαβίας
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 28 παράγραφος 1 και το άρθρο 41 παράγραφος 2,
         Έχοντας υπόψη την πρόταση του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Σύμφωνα με την απόφαση του Συμβουλίου (ΚΕΠΠΑ) 2021/509 (1), θεσπίστηκε Ευρωπαϊκός Μηχανισμός για την Ειρήνη («ΕΜΕ») για τη χρηματοδότηση από τα κράτη μέλη δράσεων της Ένωσης στο πλαίσιο της κοινής εξωτερικής πολιτικής και πολιτικής ασφαλείας για τη διατήρηση της ειρήνης, την πρόληψη των συγκρούσεων και την ενίσχυση της διεθνούς ασφάλειας, δυνάμει του άρθρου 21 παράγραφος 2 στοιχείο γ) της Συνθήκης. Ειδικότερα, δυνάμει του άρθρου 1 παράγραφος 2 στοιχείο β) σημείο i) της απόφασης (ΚΕΠΠΑ) 2021/509, ο ΕΜΕ δύναται να χρηματοδοτεί δράσεις για την ενίσχυση των ικανοτήτων τρίτων κρατών και περιφερειακών και διεθνών οργανισμών όσον αφορά στρατιωτικά και αμυντικά θέματα.
                  
               
                     (2)
                  
                  
                     Η Ένωση υποστηρίζει σθεναρά την κυριαρχία και την εδαφική ακεραιότητα της Δημοκρατίας της Μολδαβίας εντός των διεθνώς αναγνωρισμένων συνόρων της, με ειδικό καθεστώς για την Υπερδνειστερία. Η Ένωση είναι προσηλωμένη σε μια συνολική, ειρηνική και βιώσιμη διευθέτηση της διένεξης στην Υπερδνειστερία, στο πλαίσιο της σύνθεσης 5 + 2.
                  
               
                     (3)
                  
                  
                     Η συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της και της Δημοκρατίας της Μολδαβίας, αφετέρου (2), αποσκοπεί στην εμβάθυνση του διαλόγου και της συνεργασίας στον τομέα της εξωτερικής πολιτικής και της πολιτικής ασφάλειας, συμπεριλαμβανομένης της Κοινής Πολιτικής Ασφάλειας και Άμυνας (ΚΠΑΑ), και καλύπτει, μεταξύ άλλων, τα ζητήματα της πρόληψης των συγκρούσεων, της διαχείρισης κρίσεων και της περιφερειακής σταθερότητας.
                  
               
                     (4)
                  
                  
                     Η κοινή ανακοίνωση του Μαρτίου του 2020 «Πολιτική για την ανατολική εταιρική σχέση μετά το 2020: Ενίσχυση της ανθεκτικότητας — μια ανατολική εταιρική σχέση που αποφέρει αποτελέσματα για όλους» και το κοινό έγγραφο εργασίας του Ιουλίου του 2021 ‘Recovery, resilience and reform: post 2020 Eastern Partnership priorities’ («Ανάκαμψη, ανθεκτικότητα και μεταρρύθμιση: προτεραιότητες της ανατολικής εταιρικής σχέσης μετά το 2020»), υπογραμμίζουν την ενίσχυση της ανθεκτικότητας για την περιοχή της Ανατολικής Εταιρικής Σχέσης κατά τα επόμενα έτη.
                  
               
                     (5)
                  
                  
                     Οι ένοπλες δυνάμεις της Δημοκρατίας της Μολδαβίας διαδραματίζουν σημαντικό ρόλο στην κατοχύρωση της ασφάλειας και της σταθερότητας εντός της χώρας. Η κατάσταση ως προς την ασφάλεια απαιτεί την ενίσχυση των στρατιωτικών δυνατοτήτων, οι οποίες μπορούν επίσης να χρησιμοποιηθούν κατά την αντιμετώπιση κρίσεων προκειμένου να κατοχυρωθεί η ασφάλεια και η προστασία του άμαχου πληθυσμού.
                  
               
                     (6)
                  
                  
                     Η κυβέρνηση της Δημοκρατίας της Μολδαβίας είναι προσηλωμένη στην υλοποίηση μεταρρυθμίσεων, μεταξύ άλλων στον τομέα της ασφάλειας και της άμυνας, με σημαντικές οικονομικές και υλικές δαπάνες. Για να στηρίξει τις προσπάθειες αυτές, η Ένωση επιδιώκει να συμβάλει στην ενίσχυση των καταγεγραμμένων στρατιωτικών δυνατοτήτων των ενόπλων δυνάμεων της Δημοκρατίας της Μολδαβίας.
                  
               
                     (7)
                  
                  
                     Στην επιστολή του της 11ης Οκτωβρίου 2021 προς τον ύπατο εκπρόσωπο της Ένωσης για θέματα εξωτερικής πολιτικής και πολιτικής ασφαλείας («ύπατος εκπρόσωπος»), ο αντιπρόεδρος της κυβέρνησης και υπουργός Εξωτερικών και Ευρωπαϊκής Ολοκλήρωσης της Δημοκρατίας της Μολδαβίας ζήτησε, σύμφωνα με το άρθρο 59 παράγραφος 1 της απόφασης (ΚΕΠΠΑ) 2021/509, στήριξη των ενόπλων δυνάμεων μέσω της ενίσχυσης των δυνατοτήτων της Στρατιωτικής Ιατρικής Υπηρεσίας και του Τάγματος Μηχανικού.
                  
               
                     (8)
                  
                  
                     Αυτό το μέτρο συνδρομής θα υλοποιηθεί λαμβανομένων υπόψη των αρχών και απαιτήσεων που ορίζονται στην απόφαση (ΚΕΠΠΑ) 2021/509 και σύμφωνα με τους κανόνες για την εκτέλεση των εσόδων και δαπανών που χρηματοδοτούνται μέσω του ΕΜΕ και σε συμμόρφωση με την κοινή θέση 2008/944/ΚΕΠΠΑ του Συμβουλίου (3).
                  
               
                     (9)
                  
                  
                     Το Συμβούλιο επιβεβαιώνει την αποφασιστικότητά του να προστατεύσει, να προωθήσει και να πραγματώσει τα ανθρώπινα δικαιώματα, τις θεμελιώδεις ελευθερίες και τις δημοκρατικές αρχές, και να ενισχύσει το κράτος δικαίου και τη χρηστή διακυβέρνηση σύμφωνα με τον Χάρτη των Ηνωμένων Εθνών, την Οικουμενική Διακήρυξη των Δικαιωμάτων του Ανθρώπου και το διεθνές δίκαιο, ιδίως το διεθνές δίκαιο για τα ανθρώπινα δικαιώματα και το διεθνές ανθρωπιστικό δίκαιο,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Θέσπιση, στόχοι, πεδίο εφαρμογής και διάρκεια
            
               1.   Θεσπίζεται μέτρο συνδρομής υπέρ της Δημοκρατίας της Μολδαβίας («δικαιούχος»), το οποίο θα χρηματοδοτείται από τον Ευρωπαϊκό Μηχανισμό για την Ειρήνη (ΕΜΕ) («μέτρο συνδρομής»).
            
            
               2.   Στόχος του μέτρου συνδρομής είναι η αύξηση των δυνατοτήτων της Στρατιωτικής Ιατρικής Υπηρεσίας και του Τάγματος Μηχανικού των ενόπλων δυνάμεων της Δημοκρατίας της Μολδαβίας, («ένοπλες δυνάμεις») συμπεριλαμβανομένης της ικανότητάς τους να παρέχουν τις αντίστοιχες υπηρεσίες τους στους αμάχους σε καταστάσεις κρίσεων ή έκτακτης ανάγκης, καθώς και η ενίσχυση της δυνατότητας της Μολδαβίας να συμβάλει στις αποστολές και επιχειρήσεις της ΚΠΑΑ.
            
            
               3.   Για την επίτευξη του στόχου της παραγράφου 2, το μέτρο συνδρομής χρηματοδοτεί την προμήθεια του ακόλουθου μη θανατηφόρου εξοπλισμού και εφοδίων στις μονάδες των ενόπλων δυνάμεων που αναφέρονται στην εν λόγω παράγραφο:
               
                           α)
                        
                        
                           Ιατρικός εξοπλισμός για τη Στρατιωτική Ιατρική Υπηρεσία· και
                        
                     
                           β)
                        
                        
                           Εξοπλισμός εξουδετέρωσης πυρομαχικών για το Τάγμα Μηχανικού.
                        
                     
            
               4.   Η διάρκεια του μέτρου συνδρομής είναι 36 μήνες από την ημερομηνία σύναψης της σύμβασης μεταξύ του διευθυντή μέτρων συνδρομής που ενεργεί ως διατάκτης και της οντότητας που αναφέρεται στο άρθρο 4 παράγραφος 2 της παρούσας απόφασης σύμφωνα με το άρθρο 32 παράγραφος 2 στοιχείο α) της απόφασης (ΚΕΠΠΑ) 2021/509.
            
         
         
            Άρθρο 2
            Χρηματοδοτικές ρυθμίσεις
            
               1.   Το ποσό δημοσιονομικής αναφοράς που προορίζεται να καλύψει τις δαπάνες που σχετίζονται με το μέτρο συνδρομής ανέρχεται σε 7 000 000 EUR, κατ’ ανώτατο όριο. Σύμφωνα με το άρθρο 29 παράγραφος 5 της απόφασης (ΚΕΠΠΑ) 2021/509, ο διευθυντής μέτρων συνδρομής μπορεί να ζητά την καταβολή συνεισφορών μετά την έκδοση της παρούσας απόφασης, έως 6 300 000 EUR. Τα κεφάλαια που ζητούνται από τον διευθυντή μέτρων συνδρομής χρησιμοποιούνται μόνο για την πληρωμή δαπανών εντός των ορίων που εγκρίνονται από την επιτροπή που συγκροτήθηκε με την απόφαση (ΚΕΠΠΑ) 2021/509 στον διορθωτικό προϋπολογισμό του 2021 που αντιστοιχεί σε αυτό το μέτρο συνδρομής.
            
            
               2.   Η διαχείριση όλων των δαπανών γίνεται σύμφωνα με την απόφαση (ΚΕΠΠΑ) 2021/509 και τους κανόνες για την εκτέλεση των εσόδων και δαπανών που χρηματοδοτούνται μέσω του ΕΜΕ.
            
         
         
            Άρθρο 3
            Ρυθμίσεις με τον δικαιούχο
            
               1.   Ο ύπατος εκπρόσωπος προβαίνει στις αναγκαίες ρυθμίσεις με τον δικαιούχο, προκειμένου να διασφαλιστεί η συμμόρφωσή του με τις απαιτήσεις και τους όρους που καθορίζονται στην παρούσα απόφαση, ως προϋπόθεση για την παροχή στήριξης στο πλαίσιο του μέτρου συνδρομής.
            
            
               2.   Οι ρυθμίσεις που αναφέρονται στην παράγραφο 1 περιλαμβάνουν διατάξεις που υποχρεώνουν τον δικαιούχο να διασφαλίζει:
               
                           α)
                        
                        
                           συμμόρφωση των μονάδων των ενόπλων δυνάμεων που υποστηρίζονται στο πλαίσιο του μέτρου συνδρομής με το σχετικό διεθνές δίκαιο, ιδίως το διεθνές δίκαιο για τα ανθρώπινα δικαιώματα και το διεθνές ανθρωπιστικό δίκαιο,
                        
                     
                           β)
                        
                        
                           σωστή και αποτελεσματική χρήση οποιωνδήποτε περιουσιακών στοιχείων παρέχονται στο πλαίσιο του μέτρου συνδρομής για τους σκοπούς για τους οποίους παρασχέθηκαν,
                        
                     
                           γ)
                        
                        
                           επαρκή συντήρηση οποιωνδήποτε περιουσιακών στοιχείων παρέχονται στο πλαίσιο του μέτρου συνδρομής, ώστε να διασφαλίζονται η δυνατότητα χρήσης τους και η επιχειρησιακή τους διαθεσιμότητα καθ’ όλη τη διάρκεια του κύκλου ζωής τους,
                        
                     
                           δ)
                        
                        
                           ότι οποιαδήποτε περιουσιακά στοιχεία παρέχονται στο πλαίσιο του μέτρου συνδρομής δεν θα χαθούν ούτε θα μεταβιβαστούν, χωρίς την έγκριση της επιτροπής του Μηχανισμού που συγκροτήθηκε βάσει της απόφασης (ΚΕΠΠΑ) 2021/509, σε πρόσωπα ή οντότητες διαφορετικά από εκείνα που ορίζονται στις εν λόγω ρυθμίσεις, στο τέλος του κύκλου ζωής τους.
                        
                     
            
               3.   Οι ρυθμίσεις που αναφέρονται στην παράγραφο 1 περιλαμβάνουν διατάξεις σχετικά με την αναστολή και τον τερματισμό της στήριξης στο πλαίσιο του μέτρου συνδρομής, σε περίπτωση που διαπιστωθεί ότι ο δικαιούχος αθετεί τις υποχρεώσεις που ορίζονται στην παράγραφο 2.
            
         
         
            Άρθρο 4
            Εφαρμογή
            
               1.   Ο ύπατος εκπρόσωπος είναι υπεύθυνος για τη διασφάλιση της εφαρμογής της παρούσας απόφασης σύμφωνα με την απόφαση (ΚΕΠΠΑ) 2021/509 και τους κανόνες για την εκτέλεση των εσόδων και δαπανών που χρηματοδοτούνται μέσω του ΕΜΕ, συμφώνως προς το ολοκληρωμένο μεθοδολογικό πλαίσιο για την αξιολόγηση και τον προσδιορισμό των απαιτούμενων μέτρων και ελέγχων για τα μέτρα συνδρομής στο πλαίσιο του ΕΜΕ.
            
            
               2.   Η υλοποίηση των δραστηριοτήτων που αναφέρονται στο άρθρο 1 παράγραφος 3 πραγματοποιείται από την Κεντρική Υπηρεσία Διαχείρισης Έργων της Λιθουανίας (CPMA).
            
         
         
            Άρθρο 5
            Παρακολούθηση, έλεγχος και αξιολόγηση
            
               1.   Ο ύπατος εκπρόσωπος εξασφαλίζει την παρακολούθηση της τήρησης από τον δικαιούχο των υποχρεώσεων που καθορίζονται σύμφωνα με το άρθρο 3. Η εν λόγω παρακολούθηση παρέχει ενημέρωση σχετικά με το πλαίσιο και τους κινδύνους παραβίασης των υποχρεώσεων που καθορίζονται σύμφωνα με το άρθρο 3 και συμβάλλει στην πρόληψη τέτοιων παραβιάσεων, συμπεριλαμβανομένων των παραβιάσεων του διεθνούς δικαίου για τα ανθρώπινα δικαιώματα και του διεθνούς ανθρωπιστικού δικαίου από μονάδες των ενόπλων δυνάμεων που λαμβάνουν στήριξη στο πλαίσιο του μέτρου συνδρομής.
            
            
               2.   Ο έλεγχος του εξοπλισμού και των εφοδίων μετά την αποστολή οργανώνεται ως εξής:
               
                           α)
                        
                        
                           επαλήθευση της παράδοσης: πιστοποιητικά παράδοσης πρέπει να υπογραφούν από τις δυνάμεις τελικού χρήστη κατά τη μεταβίβαση της κυριότητας,
                        
                     
                           β)
                        
                        
                           έκθεση δραστηριοτήτων: ο δικαιούχος πρέπει να υποβάλλει ετησίως έκθεση σχετικά με τις δραστηριότητες που αφορούν τον καθορισμένο εξοπλισμό που παρέχεται στο πλαίσιο του μέτρου συνδρομής για όσο χρόνο η Επιτροπή Πολιτικής και Ασφάλειας (ΕΠΑ) κρίνει αναγκαία την εν λόγω υποβολή εκθέσεων,
                        
                     
                           γ)
                        
                        
                           επιτόπιος έλεγχος: ο δικαιούχος πρέπει να παρέχει στον ύπατο εκπρόσωπο πρόσβαση για να διενεργήσει επιτόπιους ελέγχους κατόπιν αιτήματος.
                        
                     
            
               3.   Ο ύπατος εκπρόσωπος διενεργεί εκτίμηση, υπό μορφή διαρθρωμένης πρώτης αξιολόγησης του μέτρου συνδρομής, έξι μήνες μετά την πρώτη παράδοση εξοπλισμού. Αυτό μπορεί να περιλαμβάνει επιτόπιες επισκέψεις για τον έλεγχο του εξοπλισμού και των προμηθειών που παραδίδονται και των υπηρεσιών που παρέχονται στο πλαίσιο του μέτρου συνδρομής ή οποιεσδήποτε άλλες αποτελεσματικές μορφές ανεξάρτητης παροχής πληροφοριών. Η τελική αξιολόγηση διενεργείται κατά την ολοκλήρωση της παράδοσης του εξοπλισμού και των προμηθειών και της παροχής των υπηρεσιών στο πλαίσιο του μέτρου συνδρομής, ώστε να εκτιμηθεί κατά πόσον το μέτρο συνδρομής έχει συμβάλει στην επίτευξη των διακηρυγμένων στόχων.
            
         
         
            Άρθρο 6
            Υποβολή εκθέσεων
            Κατά τη διάρκεια της περιόδου υλοποίησης, ο ύπατος εκπρόσωπος υποβάλλει στην ΕΠΑ τακτικές εξαμηνιαίες εκθέσεις σχετικά με την υλοποίηση του μέτρου συνδρομής, σύμφωνα με το άρθρο 63 της απόφασης (ΚΕΠΠΑ) 2021/509. Ο διευθυντής μέτρων συνδρομής ενημερώνει τακτικά την επιτροπή του μηχανισμού που συγκροτήθηκε με την απόφαση (ΚΕΠΠΑ) 2021/509 σχετικά με την εκτέλεση των εσόδων και δαπανών σύμφωνα με το άρθρο 38 της εν λόγω απόφασης, μεταξύ άλλων παρέχοντας πληροφορίες για τους συμμετέχοντες προμηθευτές και υπεργολάβους.
         
         
            Άρθρο 7
            Αναστολή και διακοπή
            Η ΕΠΑ μπορεί να αποφασίσει να αναστείλει εν όλω ή εν μέρει την εκτέλεση του μέτρου συνδρομής σύμφωνα με το άρθρο 64 της απόφασης (ΚΕΠΠΑ) 2021/509.
            Η ΕΠΑ μπορεί επίσης να συστήσει να διακόψει το Συμβούλιο το μέτρο συνδρομής.
         
         
            Άρθρο 8
            Έναρξη ισχύος
            Η παρούσα απόφαση αρχίζει να ισχύει από την ημέρα της έκδοσής της.
         
         
            Βρυξέλλες, 2 Δεκεμβρίου 2021.
            
               
                  Για το Συμβούλιο
               
               
                  Ο Πρόεδρος
               
               J. VRTOVEC
            
         
         
            (1)  Απόφαση (ΚΕΠΠΑ) 2021/509 του Συμβουλίου της 22ας Μαρτίου 2021 για τη θέσπιση Ευρωπαϊκού Μηχανισμού για την Ειρήνη, και για την κατάργηση της απόφασης (ΚΕΠΠΑ) 2015/528 (ΕΕ L 102 της 24.3.2021, σ. 14).
         
            (2)  ΕΕ L 260 της 30.8.2014, σ. 4.
         
            (3)  Κοινή θέση 2008/944/ΚΕΠΠΑ του Συμβουλίου, της 8ης Δεκεμβρίου 2008, για τον καθορισμό κοινών κανόνων που διέπουν τον έλεγχο των εξαγωγών στρατιωτικής τεχνολογίας και εξοπλισμού (ΕΕ L 335 της 13.12.2008, σ. 99).